
vés Elogi del candidat 
pronunciat pel Dr. Luis Navarro Miralles 


Rector Magnífic, 

Secretari general de la Universitat, Autoritats Civils i Acadèmiques, 

Col-legues, Estudiants, 

Senyores i senyors, 

Quan la meva Universitat va acordar la concessió del títol de doctor 
Honoris Causa al senyor Josep Maria Recasens i Comes, se'm preguntà si 
en la cerimònia de concessió acceptaria fer de padrí, figura, la del padrí, 
preceptiva en aquests solemnes actes acadèmics, les arrels i protocols dels 
quals pouen, des de segles enrere, en la història de les universitats europees. 
La meva resposta no tan sols va ser afirmativa, sinó que, vaig afegir, que l'en- 
càrrec seria per a mi un honor i una satisfacció. Un honor, en considerar la 
gran labor d'investigació i estudi del senyor Recasens. l una satisfacció, per 
l'amistat que ens uneix des de fa ja diverses dècades. 

Abans de conèixer-lo personalment, sabia de les seves publicacions. 
Per això, quan es van restaurar els estudis universitaris a Tarragona, ara fa 
quaranta anys, el vaig voler saludar al seu lloc de treball, a la gerència del 
Club Gimnàstic, club del què, Josep Maria Recasens, l'any 1961, havia ja 
publicat la seva història entre 1886 i 1961: tres quarts de segle d'una entitat 
més que centenària. 

D'aquesta manera varem iniciar la nostra amistat i les nostres xerrades 
sobre història i històries. Sempre, des del principi, vaig apreciar en ell l'entu- 
siasme pel coneixement del passat i l'estima per a la seva ciutat, Tarragona, 
on hi va néixer el 19 de març del 1918, ara farà 93 anys. 

A Tarragona va cursar el batxillerat, a l'antic institut Martí Franquès, 
de la Rambla Vella, centre del qual també n'escrigué la història amb la 
col-laboració de José Sànchez Real. Estudi editat el 1969 pel mateix Institut, 
en ocasió de celebrar els seus primers cent vint anys. 

Però quan Josep Maria Recasens hauria hagut de continuar els seus estu- 
dis universitaris, tal com ho va fer el seu germà Daniel a la Facultat de Medi- 
cina de Barcelona, la Guerra Civil espanyola li feu canviar els llibres per 
les armes i el campus universitari pel camp d'una guerra incivil. Després, 


la postguerra, difícil i dura, li va tancar qualsevol possibilitat de cursar una 
carrera universitària. 

No obstant això, no tot var ser descoratjador. Va conèixer Teresa Vives, 
amb qui va contraure matrimoni el 1953. Desprès, van nàixer en Daniel i la 
Roser, i ambdós, cursaren llurs carreres a la nostra Universitat. Daniel, ac- 
tualment és catedràtic de la Universitat Autònoma de Barcelona, a la Facul- 
tat de Filologia, i la Roser, és Secretària Provincial de l'Institut Nacional de 
la Seguretat Social. En la solemnitat de l'acte d'avui, no puc però, deixar de 
tenir un record vers Teresa Vives: de caràcter amable, somrient, d'apreciar 
la seva gran vàlua de persona intel:ligent i prudent, lluny de prota-gonismes 
vans, tan en la llar com exercint de primera dama de la nostra ciutat. 

Malgrat la postguerra, en Josep Maria, va superar les circumstàncies ad- 
verses i va reprendre la seva formació a partir de les lectures que feia, prefe- 
rentment, de textos que eren fruit d'una nova historiografia. La vella història, 
la dels vencedors, la de llistes dinàstiques, la d'herois que s'entrecreuen 
amb els mites, deixava pas a nous factors històrics. Aquell ressorgir histo- 
riogràfic es consolidaria, especialment, en el període d'entreguerres. No es 
tractava pas de negar els treballs realitzats fins aleshores, sinó què, en rea- 
litat, s'estaven obrint noves vies d'investigació que acabarien per alleugerir 
les càrregues d'un passat històric interpretat, a vegades, de manera irreal. 

D'aquesta forma, van aparèixer uns altres protagonistes. Es va quantifi- 
car la població i se'n qualificà el seu nombre, des d'aleshores tots els indivi- 
dus passaven a formar part de la història, i no tan sols les elits privilegiades. 
Es va estudiar cóm s'alimentaven, els mitjans de producció i els instruments 
dels quals es van valer per a formar una societat. A cada una d'aquestes 
transformacions les anomenaren revolucions: la demogràfica, l'agrària, la 
financera, la tècnica, etc., i a la suma de totes elles: la revolució industrial, 
la que transformaria el món. 

A manera de símbol, aquell corrent de la història, basat en principis 
de llibertat, es canalitzà a través d'una revista nova, els Annals d'Història 
Econòmica i Social, que van fundar Marc Bloch i Lucien Febvre, i d'on, en 
sorgí l'escola dels Annales. Altres aportacions s'hi van afegir i van enriquir 
aquelles activitats d'investigació i estudi. Il és així com va emergir una his- 
tòria més real, extensa i humana. 

Aquells anys van ser, veritablement, un món en ebullició, van ser una 
mica com un univers autodidacta, de ruptura, fruit de resultats personals o 
de treballs d'alguns professors en seminaris universitaris. Les seves aporta- 

cions s'estengueren per Europa i, al cap i a la fi, també van arribar a Cata- 
lunya. Especialment aquestes, van ser les lectures de Josep Maria Recasens, 
les què, en essència, van formar el futur historiador. 

Il no sempre va ser fàcil per als investigadors europeus. Mentre germi- 
naven i es consolidaven aquests nous corrents històrics, al mateix temps, 
un altre concepte d'història s'imposava amb duresa. Pretenia legalitzar, des 
d'un passat irreal i mític, un ordre nou basat en el privilegi d'una ètnia, i 
amb això, justificar un futur espantós. Marc Bloch, en va ser víctima: va 
morir tràgicament el 1944, en la França ocupada. 

També a Espanya s'hagueren de suportar excessos. Jaume Vicens Vives, 
un dels introductors d'aquells nous estudis d'Història —després vindrien les 
importants aportacions de Pierre Vilar—, en acabar la Guerra Civil va ser sot- 
mès a un tribunal repressiu i apartat de l'Ensenyament. Anys més tard, pogué 
retornar a la Universitat i va crear escola. Un bon nombre d'historiadors 
també seguiren les lliçons i directrius, ja publicades, del mestre gironí, del 
qui acabem de commemorar el centenari del seu naixement i els cinquanta 
anys de la seva mort. 

En els treballs de Josep Maria Recasens hi distingim aquelles influències 
fructíferes, i la eficàcia dels seus mètodes. Els temes escollits per Recasens 
per a les seves investigacions corresponen a aquella visió àmplia de la his- 
tòria. Els seus nombrosos articles en són bona prova. 

Enumerar-los seria ara una tasca àrdua, però, tot i així, sí que hauria 
d'aproximar-me als continguts: els orígens de Tarragona, el poder senyorial, 
la propietat feudal i els seus rendiments, l'Església com a estament, i les 
rendes monacals. 

I, als grans temes: sobre població: el recompte de la població en l'Edat 
Moderna, la població de la ciutat de Tarragona al segle XVII, o, durant la 
Guerra de la Independència. Les epidèmies com a factor negatiu al creixe- 
ment de la població a començament del segle XIX. I, la immigració. 

La importància de les ciutats: la seva evolució des de l'Edat Mitjana a 
Tarragona, el dinamisme urbanista creador de la capital moderna. Les ins- 
titucions municipals: del Consell Municipal a l'Ajuntament borbònic, les 
finances i la hisenda municipals. I sobre la generació que va preparar la gran 
expansió de Tarragona en la segona meitat del XIX. 

De la questió essencial de l'aigua: la seva problemàtica en el segle XVII, 
el proveiment, diverses experiències i solucions a través dels temps, tant a 
Tarragona com a d'altres localitats del Camp. 

Sobre la propietat: en el segle XVII, els lloguers en unes dates crítiques, 
1808 i 1811, aportacions a la topografia urbana, l'expansió en diferents 
indrets del Corregiment. 

I, naturalment d'economia: el comerç tarragoní a la fi del segle XVI, 
famílies de comerciants i marins, l'activitat dels mercaders i l'aspecte del 
petit comerç. 

També la importància del port de Tarragona: la influència en el desenvo- 
lupament de la ciutat, la seva història a mitjan segle XVII i en el darrer terç 
del segle XVIII. I, sobre la pesca i els pescadors. 

Les vies de comunicació: la carretera de Valls i Tarragona a comença- 
ment del segle XIX, les reparacions en el pont sobre el Francolí. I, els hostals 
a la darreria del segle XVIII. 

La funesta realitat de la guerra: el col-lapse sofert arran de la guerra dels 
Segadors, els allotjaments militars i la inseguretat en la mar per la presència 
corsària. 

La societat en l'Edat Moderna: la burgesia urbana, els esdeveniments 
polítics i el moviment obrer en començar el darrer terç del segle XIX. Il en 
els seus articles, no hi manca, la visió d'aquells que ens visitaven: Tarragona 
vista pels viatgers estrangers dels segles XVI i XVII. 

Podríem tornar-hi, i estendre'ns més sobre els continguts específics, les 
seves aportacions rellevants, construides des d'una metodologia renovada, 
però la durada apropiada d'aquesta mena d'actes, ho fa impossible. I, a 
més, quan hom espera la relació d'altres publicacions. 

Arribats en aquest punt, crec apropiat retornar, per uns instants, a la 
ja citada escola dels Annales. En acabar la Segona Guerra Mundial el 
1945, Fernand Braudel es fa càrrec dels Annales. A mitjan segle passat 
publica: El Mediterràneo y el mundo mediterràneo en la época de Felipe 
Il, nova i arriscada investigació en aquell moment, però tanmateix, obra 
rigorosa i amena que va marcar una fita i de la qual alguns historiadors es 
decidirien a seguir-ne l'exemple. Braudel analitza àmpliament, la terra, 
les planures mediterrànies, i la gent que s'estableix en viles, pobles i 
indrets. 

Aquesta obra pionera de l'il-lustre historiador francès s'edita el 1953, i 
uns anys després es tradueix a Méxic. El 1963 Josep Maria Recasens publica 
el seu Corregimiento de Tarragona en el último cuarto del siglo XVIII, traduit 
al castellà per José Sànchez Real —al qui, ara, en aquesta ocasió, m'agrada- 
ria dedicar-li un emotiu record, a l'historiador i a l'amic—. 

En la seva investigació, Josep Maria Recasens estudia una plana de la 
mediterrània, el Camp de Tarragona, amb una capital històrica, emmural- 
lada, en un triangle fèrtil amb les ciutats de Reus i Valls, els mercats, i un 
nombre elevat de viles que s'escampen pel territori enfront d'un mar actiu. 
És una investigació que tracta des de la qualitat de la terra i els seus límits 
geogràfics a l'estudi dels mitjans de vida, d'una agricultura renovadora 
amb la vinya i els aiguardents, els tèxtils i les exportacions que acumula- 
ran el cabals suficients que han de permetre superar els dèficits alimen- 
taris. La conjuntura política i la societat. I on no hi falten anotacions com 
la composició del sòl, el valor de la terra, els preus i els salaris. Aquest 
període d'un quart de segle l'autor el tanca amb la Guerra Gran contra la 
França revolucionària. En resum, un estudi del Camp de Tarragona que des 
de la seva publicació no ha perdut gens el seu interès. No és la quantitat 
de pàgines, constitueix l'estructuració d'un contingut equilibrat des de 
les causes fins a arribar a llurs consequències, en un període clau de la 
història. 

Els anys que s'escolen entre la Guerra Gran i la Guerra del Francès 
contra els exèrcits napoleònics van ser, sens dubte, decisius. A França s'ha- 
via subvertit el poder tradicional anquilosat i s'havia establert un nou con- 
cepte de govern i de sobirania. Llurs consequències immediates gairebé 
arribaren arreu d'Europa, després, com una sequela del període, els pobles 
europeus van haver de suportar les ambicions de Napoleó. Aquell vertigen 
de grans transformacions comportà el començament de l'Edat Contemporà- 
nia. 

Josep Maria Recasens ha valorat com calia aquesta etapa convulsa i 
canviant de la història. Ha estudiat el desenvolupament dels esdeveniments 
i les seves consequències a Tarragona i en el Camp tarragoní. Ja, el 1958, 
va publicar: El Corregimiento de Tarragona y su Junta en la Guerra de la In- 
dependència (1808-1811): El Corregiment i les invasions franceses, la Junta 
corregimental, una manera de govern, les seques emissores de moneda i 
l'aspecte de la capital durant aquells anys tràgics. 

El 1965 edità La Revolución y la Guerra de la Independència en la ciu- 
dad de Tarragona. Un extens treball sobre la revolució, la guerra i la ciutat, 
que estava assolada pels estralls materials del conflicte i per les seves reper- 
cussions en la condició humana, minada la moral de la gent pels excessos. 
l l'administració intrusa. El mariscal Suchet, per exemple, a qui vuit anys 

més tard dedicà una monografia amb notes sobre la seva personalitat, els 
afrancesats destacats, la pressió fiscal i el sofriment del poble. 

Entre la darrera dècada del segle XVIII i la primera part del segle XIX 
s'extingí, també a causa de les transformacions polítiques, l'anomenat An- 
tic Règim. Això comportà, amb més o menys celeritat, la fi de l'anacrònic 
sistema senyorial. Josep Maria Recasens també s'ha interessat per aquest 
tema considerant que la seva desaparició significava, amb alguns parèntesis, 
l'entrada definitiva en la contemporaneitat. 

Ho tracta en El Senyoriu del Morell en el que estudia un llarg període 
que va des del 1173 al 1835, i que fou publicat el 1985: els orígens del 
senyoriu, els senyors, l'explotació del domini i la població del territori ju- 
risdiccional. 

Dins les noves corrents interpretatives de la història, el tema de la ciutat 
i la renovació del seu estudi se situen entre els elements més significatius. 
Les ciutats en l'Antic Règim no eren, essencialment, centres administratius 
del poder de la Corona, per bé que, en interès mutu, ambdues parts acos- 
tumaven arribar a acords. Les ciutats gaudien de gran autonomia, tenien 
autoritats pròpies, normalment estaven defensades per muralles i havien de 
valdre's per si mateixes. 

La ciutat de Tarragona té en la ploma de Josep Maria Recasens el seu 
estudiós més reconegut, en amplitud i en profunditat. Les gairebé mil pàgi- 
nes dels diferents treballs dedicats a Tarragona, sense perdre el rigor històric, 
respiren l'amor de l'autor per la seva ciutat. Ho exemplifica La ciutat de 
Tarragona, en dos volums, editats dins la col-lecció Enciclopèdia Catalunya, 
i publicats un el 1966 i, l'altre el 1975. El primer volum es refereix als 
moments inicials, a la urbs romana, la romanització des de la plenitud al 
seu ocàs. En el segon volum prossegueix la història de la capital: les etapes 
visigòtica i àrab, la despoblació i la restauració. Les estructures ciutadanes 
des del segle XIII al segle XV. És el volum del període medieval fins a arribar 
a l'avantsala de l'Edat Moderna. 

Josep Maria ha estat, per altra banda, un il-lustre i distingit introductor 
de la seva ciutat. Nou edicions de la seva coneguda Guia s'han publicat, des 
del 1968 al 1992, l'última, amb text renovat. Ofereix, una doble aproxima- 
ció: saber què és Tarragona i una visita a la urbs, a l'obra, no hi podien faltar 
unes línies dedicades a una manifestació popular diferent: els castellers. Es 
pot consultar en sis idiomes. 

Voldria subratllar, dins d'aquests estudis sobre la capital, la seva obra: 
El municipi i el govern municipal de la ciutat de Tarragona, segles XVI i 
XVII. Una extensa investigació en la qual Josep Maria Recasens analitza la 
societat tarragonina des de l'àmbit municipal. El discórrer de la ciutat i dels 
seus habitants. I, on no hi falten els cerimonials en l'elecció i constitució 
del govern de la ciutat, el sistema d'insaculació, les mans representatives 
d'una població que, amb actes com aquests, mantenia algunes de les seves 
esperances. Una investigació que situa Tarragona al costat d'altres ciutats 
europees estudiades per diversos historiadors. 

Algunes ciutats, a vegades, disposaven d'algun dels elements d'un tri- 
dent eficaç: les companyies comercials, la Borsa o Llotja i la Banca. Tarra- 
gona va comptar amb un banc o Taula de Canvi municipal per a controlar 
l'economia. Josep Maria Recasens emprengué el seu estudi des d'una do- 
cumentació complicada, que es conserva a l'Arxiu Històric de Tarragona. 
El senyor Recasens va posar en ordre el seu contingut mitjançant una prosa 
històrica que facilita la lectura i la comprensió, com succeeix, d'altra banda, 
en tota la seva obra. 

Vaig tenir l'honor i satisfacció de prologar aquesta important obra del 
senyor Recasens, La Taula de Canvi i de deposits de Tarragona i la ciutat del 
seu temps (1584-1749). Una història que abraça més d'un segle i mig de la 
institució municipal, realitzada amb rigor històric i mètode eficaç. Una his- 
tòria al servei del lector no especialitzat i del coneixedor d'aquests temes. 
Malgrat les dificultats de la seva elaboració, com correspon a qualsevol 
investigació d'aquesta naturalesa, l'autor entrellaça la història de la banca, 
el sistema monetari i la tècnica comptable de l'entitat financera municipal, 
dins els paràmetres que s'aplicaven en l'Antic Règim. 

La Taula de Canvi neix en un moment òptim de la ciutat amb les garan- 
ties dels béns municipals i, paradoxalment, desapareix quan a Tarragona i 
al Camp tarragoní hi començava el desenvolupament de la segona meitat 
del segle XVIII. Desapareix esgotada, especialment, per les despeses militars 
anteriors. La llarga agonia de la Taula de Canvi tarragonina, en paraules de 
l'autor, s'aprecia ja en els balanços de la darreria del segle XVII. Curiosa- 
ment el seu darrer balanç és de la mateixa època en què —comerciants i 
joiers de la "city" londinenca, seguint una tendència europea, s'unien per a 
crear el cèlebre Banc d'Anglaterra. Recórrer al segrest dels béns particulars 
fou el lamentable final de la Taula de Canvi tarragonina. Una investigació 


15 


imprescindible fruit de l'extensa i fructífera experiència del senyor Reca- 
sens. 

Una prova de la maduresa formativa de Recasens és la seva obra La 
fundació de Tarragona a la historiografia, publicada el 2007. És una anàlisi i 
una crítica de la historiografia referent a la fundació de la ciutat. Una relació 
dels testimoniatges que l'han precedit en la seva investigació. Les notícies 
de la Tarragona preromana, la de les èpoques posteriors fins a la historio- 
grafia científica de la darrera etapa, de la qual, jo hi afegeixo, que el senyor 
Recasens n'és un il-lustre representant. 

Recasens ha estat profeta a la seva terra. Per les seves investigacions li 
han estat concedits, entre d'altres, el premis seguents: la Segona i la Vuitena 
Medalla Antonio Agustí de la Diputació de Tarragona, el Sisè i el Setè Premi 
Cronista Josep Maria Pujol de la Reial Societat Arqueològica Tarraconense, 
el Premi d'Investigació del Tarragonès del consell Comarcal del Tarragonès. 

A banda de la seva personalitat com historiador, Tarragona va elegir Jo- 
sep Maria Recasens com a primer alcalde democràtic, i la seva ciutat el va 
fer Fill Predilecte, i se li feu un homenatge públic que es va recollir en un 
volum editat per Manel Gúell i Salvador Rovira, on, entre d'altres treballs, 
s'hi pot consultar el de Jaume Massó, el que es refereix a les publicacions 
del senyor Recasens, i, també l'article d'Antón Jordà sobre les aportacions 
històriques anteriors a l'obra de Josep Maria Recasens en la historiografia 
tarragonina, i la seva relació amb la mateixa. 

En altre ordre de coses, crec que he de fer esment, o almenys citar, l'ac- 
tivitat de Josep Maria Recasens en la vida cultural: ja des dels seus dies d'es- 
tudiant de batxillerat va participar en un cicle de conferències, l'any 1935, 
a l'Ateneu de Tarragona i va col-laborar amb articles a la premsa sobre els 
orígens de la ciutat. La seva darrera aportació va ser el 20 de març de 1936, 
mesos abans d'aquella data fatídica. Cito aquests exemples com a prova de 
les seves aficions i somnis en els seus anys de joventut. 

L'activitat de Josep Maria Recasens en la vida cultural de la seva ciutat i 
en la del Camp de Tarragona en els darrers anys ha estat extensa. Anotem-ne 
algunes: les seves col-laboracions a la revista Serra d'Or, com secretari de la 
Societat Arqueològica Tarraconense, ha prologat i presentat diversos llibres 
i ha col-laborat en la introducció de publicacions. Ha participat en debats 
sobre l'ordenació territorial de Catalunya, i en congressos, com secretari 
del Tarragonès en el Congrés de Cultura Catalana, o bé, el seu discurs en la 
cloenda del XVIIè Congrés Internacional d'Arqueologia Clàssica, a Berlín el 

juliol de 1998. També com a col-laborador de l'antic Departament d'His- 
tòria Moderna de la nostra Facultat tarragonina, participant en col-loquis 
sobre població i agricultura i intervenint en la asignatura Història de les 
Institucions Modernes en lo que fa referència al Règim Municipal. 

El avui nonagenari senyor Recasens no ha abandonat les seves activitats 
d'historiador. Estudia la història de l'aigua a la ciutat de Tarragona. Hi ha 
una publicació sobre el tema editada per l'Empresa Aigúes de Tarragona, 
en la que hi van participar professors de la Universitat i que va comptar 
també amb la col-laboració de Josep Maria Recasens. En el cas que acabo 
de citar, el senyor Recasens, sense oblidar els començaments històrics del 
fet, analitza la problemàtica de l'aigua als nostres dies. I parlar de l'aigua i 
Tarragona equival, pràcticament, a referir-se a una espècie d'història global. 
Si miréssim la ciutat a vista d'ocell veuríem una urbs com apuntalada per 
dues menes d'eixos externs, els dos històrics aqueductes que els separen 
més d'un miler d'anys. Solucions per al vell i constant problema de la ciutat. 
Precisament l'historiador, com alcalde, va col-laborar decididament a una 
solució pràcticament definitiva. 

En síntesi, l'obra de Josep Maria Recasens constitueix una aportació sin- 
gular i valuosa. Una visió nova, àgil, assequible, rigorosa. Història local2 Sí, 
però una història fruit i part d'una història total dins els corrents de la nova 
historiografia. La història de Josep Maria Recasens i Comes és la història 
d'una capital de prestigi històric, la d'un territori, la del Camp tarragoní, la 
història de ciutats i viles, la d'una agricultura dinàmica i transformadora, 
que destinava bona part dels seus resultats a l'exportació i que, alhora, era 
capaç de mantenir una població que es multiplicava i que el seu perfil de- 
mogràfic no canviava negativament: tot, al contrari. És la història d'una eco- 
nomia i d'una societat de perfil modern. És també la història d'unes guerres 
que afectaren al Camp però que, ensems, afectaven diversos territoris del 
Vell Continent. Investigacions que s'uneixen a les d'altres historiadors i que 
marquen la modernitat. 

Aquestes són les aportacions que ens ofereix Josep Maria Recasens en 
la seva dilatada i eficaç activitat investigadora. Lluny han quedat per a tots 
els inicis de l'escola dels Annales, una etapa, llarga, d'aquells veritables 
autodidactes. Des de la segona meitat del segle vint fins a avui la història i 
molts historiadors han arribat a una maduresa brillant. 

Abans de sol-licitar al doctor Francesc Xavier Grau i Vidal, Rector Mag- 
nífic de la Universitat Rovira i Virgili, la concessió del títol de doctor Ho- 


17 


noris Causa tal com és preceptiu en cada celebració solemne com aques- 
ta, quan ens reunim en aquest Paranimf, presidit per l'escut de la primera 
Universitat tarragonina de 1572 i que fou suprimida pel decret de la Nova 
Planta, desitjaria, breument, afegir una reflexió, com és la de retornar des 
de la Memòria del passat a un temps històric, ja superat. A aquella prima- 
vera en la que el jove Josep Maria acabava el batxillerat i el comerç, i quan 
el conflicte fratricida truncava les seves esperances universitàries i els anys 
posteriors allunyaven, inexorablement, aquelles il-lusions. 

Amb aquesta cerimònia solemne, des del Rectorat les portes de la nos- 
tra Universitat s'han obert per a aquest acte acadèmic, en el que ens hi ha 
acompanyat la Coral universitària: rebem a un nou doctor Honoris Causa. 
A aquell jove estudiant, avui amb un bagatge d'aportacions essencials a 
la historiografia de Catalunya, li diem: Benvingut Josep Maria, benvingut 
a la Universitat, un honor de causes evidents sol-licitat per companys de 
claustre, pel departament d'Història i Història de l'Art, amb el seu director 
doctor Amancio Isla i per la Facultat de Lletres, amb el seu degà el doctor 
John Style, i amb l'agraiment al Consell de Govern de la nostra Universitat. 

Rector Magnífic, en la mesura que m'ha estat possible, he exposat la 
vida i obra del senyor Josep Maria Recasens i Comes. Crec, doncs, haver 
dit prou perquè amb la vostra autoritat li sigui atorgat el reconeixement dels 
seus mèrits. Per tant, Rector Magnífic, us demano que us digneu nomenar 
doctors Honoris Causa el senyor Josep Maria Recasens i Comes i incorporar- 
lo a la nostra Universitat. 

Gràcies. 

ss Discurs d'investidura 
pronunciat pel Sr. Josep M. Recasens Comes 


Anotacions sobre el temps que m'ha tocat viure i la meva contribució 
a la construcció de la història local tarragonina 


Senyores / Senyors, 

Les meves primeres paraules són per agrair al professorat del Depar- 
tament d'Història i Història de l'Art d'aquesta Universitat haver proposat 
al Consell de Govern que em distingís amb la concessió del títol de doc- 
tor honoris causa, i al Consell de Govern haver resolt favorablement la 
proposta. Així mateix cometria un oblit imperdonable si no expressés la 
meva gratitud al doctor Lluís Navarro Miralles, per doble motiu: la seva 
intervenció en la concessió de la distinció honorífica i la bona disposició 
a apadrinar-la. 


Anotacions a l'entorn del moviment cultural noucentista 

Començaré la dissertació amb unes anotacions relatives al temps que 
m'ha tocat viure, un temps que coincideix amb el període tardà del movi- 
ment noucentista, que s'havia iniciat a principis del segle xx, amb el propò- 
sit de regenerar el modernisme, amb un programa d'exaltació del classicis- 
me i de fidelitat als costums i a la tradició. La ben Plantada, d'Eugeni d'Ors 
(1881-1954), publicada a l'estiu del 1911 a la secció "Glosari" de La Veu 
de Catalunya, més que una novel:la es considera el breviari del noucen- 
tisme. Però qui convertí el noucentisme en un moviment impulsat i dirigit 
amb intenció política fou Enric Prat de la Riba des de la presidència de la 
Diputació de Barcelona i de la Mancomunitat Catalana, entre 1907 i 1914. 
Va ser en aquests anys —en concret el 1913— que es creà una de les peces 
bàsiques del noucentisme cultural: l'Institut d'Estudis Catalans. Subratllem 
que la tasca més important que dugué a terme l'Institut els primers anys 
de la seva vida fou la normalització de la llengua catalana, entesa com el 
conjunt de mots i formes del parlar propi d'una nació. La normalització 
que acabà amb l'anarquia lingúística fou, essencialment, obra del mestre 
Pompeu Fabra (1868 - 1948), gramàtic i lexicògraf, que entre els anys 1912 

i 1918 estructurà una gramàtica i un diccionari de la llengua catalana que 
VIEC considerà normatius. 

Al mateix temps es propagà arreu de Catalunya el que podríem anome- 
nar noucentisme popular, que es caracteritzà per la difusió d'associacions 
culturals, esportives i folilòriques. Tot un símbol noucentista és el popular 
cartell obra de Josep Obiols i Palau (1894 - 1967), pintat l'any 1919 per 
difondre les activitats de l'Associació Protectora de l'Ensenyança Catalana. 

La segona època noucentista la modelà una generació que havia nascut 
a finals del segle xix, i arribat a la maduresa als anys trenta del segle XX . 
L'activitat cultural i política d'aquesta generació és múltiple. En el camp 
de les lletres, posem per cas, és notable una clara influència dels clàssics 
grecollatins que tingué com a guia Carles Riba (1893 - 1959), traductor de 
l'Odissea que usa un llenguatge literari culte. Vull recordar que el classicis- 
me i el cultisme són les senyes de la fundació Bernat Metge, creada l'any 
1923 per Francesc Cambó, per impulsar l'estudi, traducció i publicació dels 
clàssics grecs i llatins als Paisos Catalans. En la difusió del català culte i la 
traducció dels clàssics llatins de la colxlecció Bernat Metge, ocupà un lloc 
destacat el tarragoní Joaquim Icart i Leonila (1910 - 1980). 

L'any 1924 l'Editorial Barcino de Josep M. de Casacuberta (1897 - 1985) 
editava el primer volum de la colxlecció Els Nostres Clàssics, amb el pro- 
pòsit de posar a l'abast del públic una antologia de literatura catalana ante- 
rior al segle XVI, i la literatura universal també tingué un lloc reservat en el 
noucentisme amb les traduccions de la colxlecció A tot Vent, fundada l'any 
1928 sota la direcció de Joan Puig i Ferrater. 

No obstant això, el moviment noucentista no arribà a la màxima difusió 
fins als anys de la Segona República (1931 - 1939), que Catalunya disposà 
d'un Estatut d'autonomia que atorgava competències en matèria d'ensenya- 
ment i de cultura a la Generalitat. En aquest breu període es crearen la 
Societat Catalana de Ciències Físiques, Químiques i Matemàtiques (1931), 
l'Institut - Escola (1932), l'Institut de Ciències Econòmiques (1932 ), l'Insti- 
tut Botànic (1935), la Societat Catalana de Geografia (1935) i altres entitats 
científiques patrocinades per la Generalitat o entitats privades. 

Un producte típic noucentista foren els setmanaris Mirador i El Be Ne- 
gre. El primer número de Mirador, revista creada per a la difusió de la lite- 
ratura, art i política, es publicà al gener del 1929 i al seu temps es consi- 
derà "profunda en idees i lleugera de to". El setmanari satíric El Be Negre 
aparegué l'any 1931 utilitzant un to impertinent i sovint provocador, com 

corresponia a una època d'àmplies llibertats. Els dos setmanaris sortiren 
normalment fins mitjan juliol de 1936. 

A Tarragona, l'any 1934 la Generalitat hi obrí un Taller-Escola de Belles 
Arts dirigit pel pintor Ignasi Mallol i l'escultor Joan Rebull, en un edifici del 
carrer Rafael Casanovas (avui Gasòmetre), que dissenyà l'arquitecte Josep 
M. Pujol. S'inaugurà el 29 de maig del 1935, i les bombes de l'aviació fran- 
quista el destruiren al mes d'octubre del 1938. 

Però el monument noucentista més representatiu de la ciutat és el dedi- 
cat als Herois del 1811, obra de l'escultor Julio Antonio (1890-1919), aca- 
bada el 1919. Deixeu-me dir que artísticament contrasta amb la monumen- 
tal estàtua modernista-romàntica de Roger de Llúria, que s'inaugurà l'any 
1889 i es colxlocà a la mateixa Rambla, sobre un pedestal projectat per 
l'arquitecte tarragoní Ramon Salas (1849 - 1926). 


La historiografia noucentista 

A finals del segle xix Antoni de Bofarull i de Brocà (1821 - 1892), histo- 
riador, poeta i novel-lista, va escriure una Historia crítica, civil i eclesiàstica 
de Catalunya, com a reacció erudita contra la Història de Catalunya (1863) 
de Víctor Balaguer. Bofarull, amb la seva història i novel:-les històriques ro- 
màntiques com L'orfeneta de Menargues o Catalunya agonitzant, pretenia 
reivindicar la nacionalitat catalana i impulsar el moviment literari català. La 
bona acollida de la Història de Bofarull en motivà la reedició l'any 1903, i 
per segona vegada amb ortografia normalitzada el 1919 . 

No obstant això, el primer historiador a plantejar-se seriosament la 
construcció d'una història general de Catalunya científica amb una acurada 
anàlisi de les fonts utilitzades fou el noucentista Antoni Rovira i Virgili (1882 
- 1949).' Amb aquesta obra monumental de 10 volums en gran format, edi- 
tada entre 1922 i 1934 i reeditada l'any 1972, l'autor reafirmava la identi- 
tat nacional de Catalunya formulada en monografies anteriors com Història 
dels nacionalismes, El nacionalisme, i Nacionalisme i federalisme editats els 
anys 1912, 1916 i 1917. 

En política Rovira i Virgili s'allunyà del nacionalisme conservador de 
Prat de la Riba i de la Lliga Regionalista i girant cap a l'esquerra, fou un 
"home inequivocadament democràtic, republicà, progressista, genèrica- 


1. Pròleg a la Història de Catalunya d'Antoni Rovira i Virgili. Edició facsímil. Bilbao: 
Editorial Gran Enciclopedia Vasca, 1972, 1r. vol., pàg. 46. 

ment socialista i nacionalista"" , que acabà per militar a l'Esquerra Republi- 
cana de Catalunya del president Macià al mes d'octubre del 1932. 

L'any 1928 l'historiador Ferran Soldevila (1894 - 1971) rebé de Cambó 
l'encàrrec d'escriure una Història de Catalunya que, un cop acabada, pu- 
blicà en tres volums els anys 1934 - 1935 l'Editorial Alpha. És una història 
general que, com la de Rovira i Virgili, narra fets segons les cròniques o 
historiadors coetanis i els comenta en clau patriòtica. 

No podem passar per alt l'obra científica de Pere Bosch i Gimpera 
(1871-1974), noucentista sistematitzador de la prehistòria peninsular, fun- 
dador de l'escola arqueològica de Barcelona , rector de la Universitat de 
Barcelona als anys trenta i polític que morí a l'exili. 


La nova història 

La historiografia noucentista inicià la decadència al decenni dels anys 
trenta del segle xx. Concretament ja és questiona a la tesi doctoral de Jaume 
Vicenç i Vives (1910 - 1960), "Ferran ll i la ciutat de Barcelona", llegida 
al curs acadèmic 1936-1937, i hostilitzada pel franquisme deixà d'existir 
abans d'arribar a la meitat de segle. 

Però l'any 1950 Vicens i Vives assistí a París al Congrés Internacional 
de Ciències Històriques i allí entrà en contacte amb els nous corrents his- 
toriogràfics europeus. Allò que més l'impressionà fou la forma de construir 
història de l'escola francesa, que publicava la revista Annals d'Història Eco- 
nòmica i Social, fundada el 1929 per Lucien Febvre i March Bloch, de caire 
positivista, que donava tanta importància als fets econòmics i socials com 
als polítics, i en la investigació confiava en l'eficàcia dels estudis estadístics. 

Amb la nova metodologia l'any 1958 Vicens publicà el primer volum 
de la sèrie Biografies Catalanes Sèrie Històrica, editat per l'Editorial Teide, 
que havia de ser una història de Catalunya amb el títol disfressat per eludir 
la censura. Mereix també destacar el treball de síntesi publicat l'any 1960, 
Notícia de Catalunya. 

No sé si es pot parlar d'una escola historiogràfica Vicens i Vives a Cata- 
lunya, però el 1962 Jordi Nadal i Emili Giralt publicaven dedicat "Al nostre 
mestre Vicens Vives", La població catalana de 1553 a 1717, que relaciona 
els fets històrics amb la corba demogràfica, i al mateix any s'editava Cata- 


2. Pròleg de Notes Obreres d'Antoni Rovira i Virgili. Barcelona: Edicions La Magra- 
na, 1986, pàg. 10. 

lunya dins l'Espanya Moderna, de Pierre Vilar, que seria traduida al cata- 
là l'any 1964. Aquests treballs es realitzaren d'acord amb un model que 
al principi dels anys seixanta al nostre país era una novetat, per bé que, 
com hem dit, feia anys que historiadors de l'escola Annales construien una 
nova història que incorporava a la tradicional estudis de demografia, geo- 
grafia, economia, institucions, urbanisme i estructures socials. El nou model 
d'història es batejà amb el nom d'història total. Eren historiadors destacats 
d'aquesta escola Lucien Febre, Ernest Labrousse, Ferdinand Braudel, March 
Bloch, George Lefebve i Perre Vilar. 

És remarcable que vint anys després d'haver escrit la Història de Cata- 
lunya, Ferran Soldevila, en el prefaci de la primera edició de la Historia de 
Espafia (8 volums, 1954), es refereixi a una nova història o història integral 
que havia substituit la noucentista. Ho fa amb aquests mots: "En la historia 
hoy todo cobra importancia a los ojos del historiador: la historia ha pasado 
a ser integral, nada humano le es ajeno, sea de la índole que sea. Ademés 
todo se entrelaza y también es falsear el separarlo. Política, economía, insti- 
tuciones , cultura, arte, todo surge conjuntamente en la vida de un pueblo". 
l amb el propòsit de construir una història de Catalunya "integral", Soldevila 
assumí la direcció de la Història dels Catalans, publicada en cinc volums, 
i la d'Un segle de vida catalana (1914 - 1930), obres editades l'any 1961. 


La meva contribució a la historiografia local de Tarragona 

Escrits d'adolescència. El 16 d'agost de l'any 1934, uns mesos després 
haver acabat el batxillerat, el Diari de Tarragona publicà el meu primer es- 
crit d'història local, com una "Colxlaboració estudiantil" amb el títol "Bo- 
naventura Hernàndez Sanahuja i l'origen de Tarragona", al qual seguí una 
conferència sobre "Bernat Metge i la seva obra", que s'edità l'any 1936 en 
el fascicle Conferències donades per alumnes de l'Escola de Comerç a l'Ate- 
neu de Tarragona el dia 21 d'abril de 1935. 

L'any 1936 Diari de Tarragona publicava dos treballs els dies 1 de 
febrer i 20 de març. El primer, que encara figura com una "Colxlaboració 
estudiantil", es titula "El problema de l'origen de Tarragona a l'edat mit- 
ja", i el segon, que a judici del director del Diari la "colxlaboració" ha 
deixat de ser estudiantil, es refereix a "La probable primera destrucció de 
Tarragona". 

El parèntesi de la Guerra Civil i de la postguerra. El 19 de juliol de 1936 
esclatà la Guerra Civil dels Tres Anys que per mi, entre l'estada al front i el 

posterior pas per camps de concentració i batallons de treballador, tingué 
una durada de cinc anys. A Catalunya, acabada la guerra, la repressió i la 
persecució de les institucions, llengua i simbologia catalanes foren sistemà- 
tiques i duradores. 

També vull recordar que als anys de repressió s'hi sumaren els d'autar- 
quia econòmica, que funcionava amb cartilles de racionament, restriccions 
elèctriques i mercat negre fins que el ministre de l'Opus Dei Laureà López 
Rodó (1920 - 2000) liberalitzà l'economia posant en marxa els famosos 
plans de desenvolupament, del 1955 al 1963. 

Pels camins de la història local. Les circumstàncies han volgut que hagi 
estat un historiador autodidacte, cosa que m'ha permès decidir el model 
que podia seguir sense influències acadèmiques en un temps que, com ha 
remarcat Josep Fontana, els historiadors catalans visqueren una llarga etapa 
"en què era el censor qui decidia, d'acord amb criteris que no tenien res a 
veure amb la investigació històrica". 3 

També cal dir que en la construcció d'història local la recerca de dades 
només es pot fer amb la investigació sistemàtica de la documentació guar- 
dada en arxius i hemeroteques. En tot cas, la consulta bibliogràfica serà una 
font auxiliar. 

l ara, em sembla que ha arribat el moment de referir-me per ordre cro- 
nològic als llibres i a alguns dels articles d'història local que he publicat, 
breument comentats: 

Any 1956. La sortida de la marató pels camins de la història tingué lloc 
l'any 1956 amb l'exploració de la documentació de la Junta del Corregi- 
ment de Tarragona, guardada aleshores en 18 lligalls a l'arxiu de l'Ajunta- 
ment de Tarragona. La Junta era una institució creada per omplir el buit que 
havien deixat les autoritats destituides en la revolta popular de 1808 després 
dels fets del 2 de maig a Madrid. 

Any 1958. Fruit de la investigació i estudi de la documentació de la 
Junta va ser El Corregimiento de Tarragona y su Junta en la Guerra de la 
Independencia (1808 - 1811), obra guardonada amb la II Medalla Antonio 
Agustín, concedida per la Diputació Provincial i publicada l'any 1958. 

Any 1963. El Corregimiento de Tarragona en el último cuarto del siglo 
XVIII. Aspectos económico y político-social. Monografia centrada en la re- 
percussió que tingué al Corregiment de Tarragona la guerra d'Espanya con- 


3. Josep. "Els usos de la història". L'Avenç. Barcelona: núm. 0, desembre 1976, pàg. 10 

tra la República Francesa, també coneguda per Guerra Gran o del General 
Ricardos (1794-95). Obra guanyadora del VI Premi Cronista Pujol. 

Any 1964. "La población de la ciudad de Tarragona durante la Guerra 
de la Independencia (Estudio demogràfico)". Comunicació presentada al II 
Congreso Histórico Internacional de la Guerra de la Independència, que 
va tenir lloc a Saragossa l'any 1962. És un estudi de demografia amb dades 
tretes dels registres de batejos i Òbits de la Catedral, única parròquia de Tar- 
ragona en aquell temps. 

Any 1965. La Revolución y Guerra de la Independencia en la ciudad 
de Tarragona. (1808 - 1811). Premi Cronista Josep M. Pujol extraordinari 
convocat amb motiu del 150è aniversari de la defensa de Tarragona el 1811. 

La revolució de 1 808 que preludià la guerra del Francès fou un alçament 
popular contra les autoritats espanyoles sospitoses de pactar amb els inva- 
sors francesos, alhora que s'estengueren com una taca d'oli pel Corregiment 
les agressions contra el règim senyorial. El llibre que comentem, a més de 
les operacions militars i els actes revolucionaris, posa èmfasi en l'impacte 
que causaren a la ciutat els refugiats de territoris ocupats, la inversió realit- 
zada en la millora de les fortificacions, la importació d'articles de primera 
necessitat per a una població molt superior a la normal, la procedència de 
l'ori la plata amb destí a la fàbrica de moneda de Tarragona, el lloc on havia 
d'anar la moneda fabricada i el seu valor, i la nulxla eficàcia dels serveis 
sanitaris contra la propagació d'epidèmies. El 13 de març de 1810 el supe- 
rintendent de policia denunciava que a la ciutat hi regnava: "publicamente 
el desorden, la prostitución, la holganza, el continuo robo, el asesinato, y 
otros innumerables excesos, de forma que padece este pueblo el foco de 
maldad donde se corrompe el inocente y el malo de explaya inpunemente 
sus pasiones." Quedaven encara per veure actes d'indisciplina militar tan 
greus com el pronunciament del mariscal de camp Marquès de Campoverde 
a principis de 1811, però així i tot la guerra del Francès vista com un episodi 
d'història local conté una càrrega epicopatriòtica mitificada en l'heroica 
resistència dels defensors de la ciutat, i especialment en el combat de les 
escales i pla de la Seu escenificat en nombrosos gravats, pintures i dibuixos. 

Any 1966. La ciutat de Tarragona, vol. I. L'any 1966 es publicà a la 
colxlecció Enciclopèdia Catalunya. Biblioteca per a l'Estudi de Catalunya, 
València i les Balears en tots els Aspectes el primer volum de La ciutat de 
Tarragona, que conté notícies geogràfiques i climatològiques de la comarca i 
terme municipal, i històriques dels temps preromans i romans. Sobre l'origen 

de Tàrraco, recordo la frase "Tarraco Scipionum opus", llargament discutida i 
diversament interpretada durant segles, i remarco que "encaixa perfectament 
amb els resultats de les investigacions arqueològiques dels darrers temps". 

Any 1973. L'administració Suchet a les comarques tarragonines. Rafael 
Dalmau. Ed. Episodis de la Història, vol. 173. 

Any 1975. La ciutat de Tarragona, vol. ll. Nou anys entre l'edició del 
primer i segon volum de La ciutat de Tarragona havia estat molt de temps en 
el transcurs del qual hi hagué problemes entre l'editorial Barcino i la Fun- 
dació Carulla Font, que patrocinava els volums de l'Enciclopèdia Catalana 
que impediren completar la publicació dels quatre volums previstos de La 
ciutat de Tarragona 

Any 1985. El senyoriu del Morell (1173 - 1835). Un assaig d'història ru- 
ral premiat amb la VIII Medalla Antonio Agustín, atorgada per la Diputació 
Provincial, i publicat l'any 1985. 

Any 1998. El municipi i el govern municipal de la ciutat de Tarragona. 
Segles XVI i XVII. Ir Premi d'Investigació del Tarragonès instituit pel Consell 
Comarcal. Editat l'any 1998. S'hi investiga: 

— El terme municipal: conreus, ramaderia i pasturatge. La propietat 
agrària. El terme marítim. La ciutat: expansió urbana i el daltabaix demogrà- 
fic del 1640 - 1652. 

— La societat: el poder: reial, senyorial, i municipal. Els estaments. L'es- 
tructura política. La hisenda i finances municipals . 

Any 2001. La Taula de Canvi i de dipòsits de Tarragona i la ciutat del seu 
temps (1584 - 1749). No deixa de sorprendre que, tot i haver-se conservat 
més d'un centenar de llibres, la majoria comptables, de la Taula de Canvi 
de Tarragona, ningú es proposés investigar els 165 anys de la seva vida. 
Sembla com si la dificultat d'interpretar part dels fets comptables d'aquesta 
institució financera anotats als llibres de comptabilitat hagués desanimat els 
investigadors que m'han precedit, poc avesats a l'estudi d'història econòmi- 
ca i financera local. 

Any 2007. La fundació de Tarragona en la historiografia. Assaig en el 
qual ocupa un lloc preferent la història fabulosa introduida i conreada per 
erudits humanistes i renaixentistes inspirats en un nou ideal de pàtria, basa- 
da en el prestigi i noblesa que transferien l'antiguitat de les arrels i les gestes 
dels herois. 

La fundació de Tarragona en la història fabulosa l'hem trobat per prime- 
ra vegada l'any 1498 en un volum en llatí imprès a Roma titulat Comenta- 

ria Antiquitatum, que conté textos d'història antiga poc coneguts, escrit pel 
frare dominicà Joan Annio (1432 - 1502), natural de la ciutat de Viterbo, 
dividit en 17 llibres. El llibre 12 titulat De Hispanis és una història primitiva 
d'Espanya apòcrifa i fantàstica que per primera vegada dóna a conèixer amb 
detall cronologia, nom, genealogia i gestes d'uns fabulosos 24 reis d'Espa- 
nya començant per Túbal, cinquè fill de Jàfet que arribà a Hispània 143 anys 
després del Diluvi i fundà Tarragona. 

2010.En curs de publicació: L'aigua a Tarragona. De la romanització a la 
industrialització. Assaig històric. 


Punt final 

l això és tot. Però no puc acabar sense manifestar els meus dubtes que 
sigui possible investigar i interpretar fets històrics amb absoluta equanimitat, 
perquè no crec que hi hagi historiadors vacunats contra els prejudicis patri- 
òtics, religiosos, localistes o d'altra mena, per això pretendre que interpretin 
els resultats d'una investigació de manera totalment asèptica és, al meu en- 
tendre, demanar un impossible. Però això no ha de ser motiu de preocupa- 
ció per als historiadors d'història local, perquè, com diu Fontana, "contra la 
història "científica", entesa en el sentit de 'neutra' i imparcial, cal propugnar 
una història "política", objectiva però partidària, que no cerqui de crear con- 
viccions, sinó estimular la capacitat crítica" (Josep Fontana, lloc citat). 

$$ Paraules de benvinguda 
pronunciades pel Dr. Francesc Xavier Grau Vidal 
Rector Magfc. de la Universitat 


Benvolgut Sr. Josep Maria Recasens, 

Sr. President del Consell Social, 

Sr. Secretari General de la Universitat Rovira i Virgili, 

Doctor Lluís Navarro, 

Rector Martí, 

Alcalde de Tarragona, 

Secretària de la Mesa del Parlament, 

President de la Diputació, 

Alcalde de Reus, 

Senyores i senyors claustrals, 

Distingides autoritats, 

Senyores i senyors, 

L'acte d'investidura d'un doctor honoris causa és el de major solemnitat 
per a la comunitat universitària. Amb aquest acte integrem al nostre claustre 
persones que s'han distingit per la seva activitat en benefici de les arts, la 
cultura, les ciències o, ben senzillament, de la humanitat i per a aquest acte 
reservem, també, la litúrgia que ens evoca el paper cabdal que, des de fa 
segles, té la institució universitària a la societat, per al desenvolupament de 
la qual preserva i fa avançar el coneixement. 

El reconeixement, selectiu i judiciós, que fa la Universitat ens acaba 
definint. Les persones que s'han integrat a la URV en un acte solemne com 
el d'avui expressen al món quins són els nostres referents d'acompliment en 
el món acadèmic, artístic, cultural o de servei a la societat i en incorporar-se 
al claustre de la URV ens aporten, al seu torn, honor i també reconeixement. 

A mi em correspon l'honor i el privilegi de donar la benvinguda al nos- 
tre Claustre al Dr. Josep Maria Recasens, i ho faig amb molt de gust, tant a tí- 
tol personal com en nom del tots els membres de la Universitat, i en especial 
del Departament d'Història i Història de l'Art, del qual va néixer la proposta 
de conferir-li la màxima distinció acadèmica que atorga la Universitat. 

El padrí, el professor Lluís Navarro, en la seva /audatio, ha posat de 
manifest tots els mèrits acadèmics i científics que el fan mereixedor de tan 

alta distinció i que hem pogut apreciar en la magistralis lectio amb la qual el 
senyor Recasens ens ha obsequiat. 

Per a la URV, és tot un privilegi comptar entre els claustrals amb una 
persona que ha dedicat la seva vida a transferir a les generacions posteriors 
un millor coneixement del passat remot i pròxim de la història de la ciutat i 
el Camp de Tarragona. 

Com hem pogut constatar, la veritable passió de Josep Maria Recasens 
ha estat sempre la història, sobretot la de Tarragona. La seva vocació pel 
passat, plasmat en el patrimoni historicoartístic de Tarragona, va portar-lo 
a recuperar-lo i al mateix temps a tenir-lo permanentment en compte en la 
construcció del present. Així, com a primer alcalde de Tarragona després de 
la restauració de la democràcia —càrrec que ocupà des de 1978 fins 1989- 
, es preocupà per la recuperació del patrimoni arqueològic de Tarragona 
des de diverses vessants. Així, impulsà la creació del Museu d'Història de 
Tarragona, l'Hemeroteca Municipal i el Taller Escola d'Arqueologia (TEDA), 
precisament ubicat aquest darrer on actualment hi ha el despatx del rector 
de la Universitat, promogué el restabliment del patrimoni arqueològic de 
Tarraco, amb actuacions com la recuperació de la capçalera del Circ. Tam- 
bé, en féu la difusió i i aconseguí el reconeixement internacional d'aquest 
patrimoni arqueològic amb la celebració del Congrés Internacional d'Ar- 
queologia Clàssica a Tarragona, l'any 1993. El Dr. Xavier Dupré significava 
aquest paper vers l'arqueologia i la ciutat amb aquestes paraules: "Des de 
l'Ajuntament, Recasens va promoure una revolució de l'arqueologia tarra- 
gonina que, fins aleshores, estava una mica anquilosada: fruit de l'etapa a la 
qual retem homenatge és la incorporació de Tarragona al món de les grans 
ciutats europees amb un gran patrimoni històric..." 

Com ha posat de relleu el Dr. Luis Navarro, la seva obra com historiador 
abasta cent disset títols publicats, centrats essencialment en la història de 
les nostres comarques, una història local, en general, iniciada amb força a 
Catalunya a mitjans del segle XIX, la qual, malgrat que ha enfortit la nostra 
cultura i també ha impulsat tant el prestigi com l'ús de la nostra llengua, ha 
estat considerada, durant força temps, un àmbit acadèmic menor. El nostre 
malaurat Prof. Pere Anguera ho assenyalava així en l'article "La Historia 
Local. Una síntesis catalana": 

(Traduit del castellà) "Durant massa anys en l'àmbit acadèmic la histo- 
riografia local ha estat poc apreciada, al considerar-la com a obra d'aficio- 
nats. Sovint la diferenciació entre història local i història sense qualificatius 

es fonamenta en dues components alienes al contingut i a la voluntat de 
l'obra, i es basa de manera gairebé exclusiva en el títol de l'autor i en el de 
l'editor. Toti el risc de simplificació una obra es considerada d'història local 
quan el seu editor no radica a Barcelona, o quan el títol incorpora altre to- 
pònim que no sigui Catalunya o Barcelona, prescindint per complet del que 
planteja o aporta. Es comet amb això, amb la càrrega pejorativa que es vol 
afegir a la definició, un important error d'apreciació. Sovint llibres publicats 
en ciutats de comarques plantegen problemes generals, exemplificats en un 
cas concret amb gran rigor, important una visió renovadora de la questió 
analitzada, que poden obligar a corregir la interpretació general". 

Com remarca també la professora Montserrat Duch, el seu gran mèrit 
és, doncs, haver sabut fer una historiografia de la ciutat congruent amb els 
cànons científics de cada moment. Josep Maria Recasens és qui introdueix, 
contracorrent del seu temps, la història social d'imprompta vilariana, que 
repensa els fonaments ideològics de les estructures nacionals. Això, fins que 
comencen els estudis universitaris a Tarragona i es realitzen les primeres te- 
sis doctorals a partir dels setanta, moltes d'elles dirigides per Maria Antònia 
Ferrer, no ho havia fet ningú més. 

Josep Maria Recasens és un exemple d'aquest anàlisi local amb vocació 
global, una forma de procedir que alhora es troba en perfecte consonància 
amb l'essència de la nostra universitat, que parteix del seu ferm compromís 
amb la societat que l'ha creada i, per tant, arrelada al territori, però amb la 
mirada permanentment al món. 

Com deia també en ocasió de la investidura com a doctor honoris causa 
del Dr. Géza Alfòdy, aquest acte d'investidura esdevé símbol de la nostra 
història, però també del nostre present i del nostre futur, perquè no hi ha 
millor manera per poder decidir cap on anem que conèixer d'on venim. Les 
comarques meridionals de Catalunya estan conformades per un gran entorn 
històric i natural, amb una profunda vocació mediterrània, lligades històri- 
cament i lingúística a l'època romana, però amb una vocació de projecció 
al futur dins el context global en què ens trobem. 

La tasca com a polític i historiador de Josep M. Recasens ha ampliat el 
coneixement de nosaltres mateixos i de la nostra ciutat. És aquest el gran 
mèrit que li ha reconegut el Consell de Govern en proposar-lo per formar 
part dels nostres referents i alhora ambaixadors, els doctors i les doctores 
honoris causa de la Universitat Rovira i Virgili, però en un dia com avui no 
podem, també, deixar de recordar el paper protagonista que, com alcalde 

de la ciutat, va tenir en l'embranzida dels estudis universitaris a Tarragona 
que, a principis dels anys vuitanta del segle passat, ens va impulsar pel camí 
que ens ha conduit a la universitat completa, investigadora, d'impacte terri- 
torial i alhora internacional que avui som. Ell va ser, com a alcalde, qui va 
adquirir l'edifici de la plaça Imperial Tàrraco a Caixa Tarragona i el va cedir 
a la Universitat per als centres de Química i Lletres i ell, també, va cedir 
l'antic convent de les Clarisses i el Mas dels Frares per a desenvolupar un 
dels nostres projectes més singulars, l'Escola d'Enologia. 

Dr. Josep Maria Recasens, gràcies per acceptar la nostra distinció, que 
més que honorar la vostra persona ens honora a nosaltres mateixos, la vostra 
incorporació al Claustre prestigia la Universitat Rovira i Virgili i ens obliga a 
treballar per ser dignes d'aquest prestigi. 

Avui, amb el màxim reconeixement dels vostres mèrits, adquiriu el com- 
promís de representar la Universitat Rovira i Virgili, que de ben segur realit- 
zareu amb afecte. Rebeu l'enhorabona més cordial, en nom propi i en el de 
tota la comunitat universitària, que des d'avui és també la vostra. 

Moltes gràcies. 

